stanford-oval/wikipedia huggingface dataset:
ג'ון הארדינג
ביוגרפיה > מלחמת העולם השנייה

עם פרוץ מלחמת העולם השנייה בספטמבר 1939, מונה הארדינג למפקד הגדוד ה-1 שברגימנט סאמרסט. הגדוד שלו השתתף בדיכוי מרידות מקומיות בווזיריסטן, והוענקה לו דרגה זמנית של בריגדיר. בספטמבר 1940 הוא הוצב במטה פיקוד המזרח התיכון, ובדצמבר של אותה שנה מונה לראש מטה חיל המדבר המערבי, והשתתף בקרבות הפלישה האיטלקית למצרים. במקביל הוענקה לו דרגת מפקד במסדר האימפריה הבריטית. ב-6 באפריל 1941, נפלו ריצ'רד אוקונור מפקד חיל המדבר המערבי ופיליפ נים בשבי קורפוס אפריקה הגרמני, והועברו לשבי באיטליה. בשל כך, תפס הארדינג את הפיקוד באופן זמני על חיל המדבר המערבי. ב-9 באוגוסט של אותה שנה הוענקה לו דרגת קבע של קולונל, וכן אות השירות המצוין. בספטמבר 1941, אורגן חיל המדבר המערבי מחדש, והפך להיות הקורפוס ה-13. הארדינג מונה לראש מטה הקורפוס. ב-14 בספטמבר 1942 הוענקה לו דרגה זמנית של מייג'ור גנרל, והוא מונה למפקד דיוויזיית השריון ה-7 ("עכברי המדבר"), אשר הייתה חלק מהקורפוס ה-13 שהיה חלק מהארמייה השמינית. במהלך קרב אל-עלמיין השלישי, הוא הוביל בעצמו את כוחות הדיוויזיה לקרב, ונפצע מפגיעת רסיס פגז.
בנובמבר 1943 הוחזר לבריטניה, מונה למפקד הקורפוס ה-8, והכין אותו לקראת פלישת בעלות הברית לאיטליה. לאחר מכן מונה לראש מטה קבוצת הארמיות ה-15, תחת פיקודו של הרולד אלכסנדר. קבוצת הארמיות לחמה בזירה האיטלקית, כשתחת פיקודה פועלות הארמייה האמריקנית החמישית והארמייה הבריטית השמינית. ביולי1944 כבשה קבוצת הארמיות את רומא, ובדצמבר 1944 החליף הגנרל האמריקני מארק קלארק את אלכסנדר בפיקוד על קבוצת הארמיות, אולם הארדינג נותר ראש מטהו. במרץ 1945 החליף הארדינג את סידני קירקמן בפיקוד על הקורפוס ה-13, ולחם עמו במתקפת האביב של בעלות הברית בצפון איטליה כשתחת פיקודו פועלת הדיוויזיה ההודית ה-10 לצד קבוצת קרב איטלקית. הקורפוס שלו כבש את טריאסטה, ונעצר עם כניעת הכוחות הגרמניים באיטליה ב-2 במאי. על חלקו במהלך המלחמה הוענקה לו דרגת אביר מפקד במסדר האמבט, ודרגת מפקד בלגיון ההצטיינות מנשיא ארצות הברית הארי טרומן.
ביוגרפיה > לאחר המלחמה

ב-19 באוגוסט 1946 הועלה לדרגת לוטננט גנרל ובנובמבר של אותה שנה מונה למפקד כוחות היבשה הבריטיים באגן הים התיכון. ביולי 1947 הוא מונה למפקד פיקוד הדרום. במקביל, החל מ-28 ביולי 1949 פיקד על כוחות היבשה הבריטיים במזרח הרחוק במהלך השלבים הראשונים של המעורבות הבריטית במלאיה כנגד הכוחות הקומוניסטיים במדינה. ב-9 בדצמבר 1949 הועלה לדרגת גנרל מלא, וב-21 באוקטובר 1950 מונה ליועצו הצבאי של ג'ורג' השישי, מלך הממלכה המאוחדת. ביום הולדתו של המלך ב-1951, העלה אותו המלך לדרגת אביר הלב הגדול במסדר האמבט. ב-30 באוגוסט של אותה שנה הוא מונה למפקד ארמיית הריין אשר הוצבה בגרמניה. ב-1 בנובמבר 1952 החליף את ויליאם סלים בתפקיד ראש המטה הכללי הקיסרי, ושימש בתפקיד בעת דיכוי מרד המאו מאו בקניה. ב-21 ביולי 1953 הוא הועלה לדרגת פילדמרשל. ב-29 בספטמבר 1955 הוא פרש מהצבא.
ב-3 באוקטובר 1955 הוא מונה למושל הבריטי של קפריסין הבריטית. תקופת כהונתו הייתה סוערת ביותר, כיוון שהתושבים באי מאסו בשלטון הבריטי. ממשלת בריטניה הייתה במשא ומתן עמם, בעוד הארדינג מצדו נקט בצעדים מחמירים כדי לשפר את המצב הביטחוני ולמגר את ארגון אאוקה. עוצר הוטל לעיתים קרובות, נפתחו מחנות ריכוז, התבצעו מעצרים לא מוגבלים ללא משפט והוטל עונש מוות על מי שנשא נשק או חומר העשוי לשמש בהכנת פצצה. חלק מההוצאות להורג היו שנויות במחלוקת, ועוררו זעם רב בקפריסין ובעולם. הארדינג ניסה להגיע למשא ומתן עם הארכיבישוף מקאריוס השלישי, אשר היה מתון יחסית, ומשזה נכשל, הגלה את מקאריוס מהאי. ב-21 במרץ 1956 ארגון אאוקה ניסה להתנקש בחייו, אולם פצצת הזמן שהונחה מתחת למיטתו לא התפוצצה. בעקבות כך הציע הארדינג פרס של 10,000 לירות שטרלינג על ראשו של הגנרל גאורגיוס גריבס, מנהיג אאוקה.
אל מול הביקורת הגוברת בבריטניה ובעולם כנגד המדיניות הברוטלית שלו שנתפסה כלא-יעילה, התפטר הארדינג מהתפקיד ב-22 באוקטובר 1957. בינואר 1958 הוענק לו התואר "ברון הארדינג הראשון מפיטרטון" מאליזבת השנייה, מלכת הממלכה המאוחדת. הוא נפטר בביתו במחוז דורסט ב-20 בינואר 1989 בגיל 92.
ויליאם לנדאו

| --- | --- |
אין תמונה חופשית
 לידה:  10 באוקטובר 1924 סנט לואיס, ארצות הברית 
 פטירה:  2 בנובמבר 2017 (בגיל 93) 
 מעסיק:  אוניברסיטת וושינגטון בסנט לואיס 
 
ויליאם מ. לנדאו (באנגלית William M. Landau‏, 1924 –‏ 2 בנובמבר 2017) היה פרופסור לנוירולוגיה בבית הספר לרפואה של אוניברסיטת וושינגטון בסנט לואיס. המומחיות שלו הייתה בשבץ מוחי והפרעות תנועה וזכה להכרה כשקראו על שמו את תסמונת לנדאו-קלפנר..
ד"ר לנדאו נפטר ב-2 בנובמבר 2017 מסיבות טבעיות בביתו ביוניברסיטי סיטי. מיזורי. היה בן 93 במותו.
חיבוריו

Landau WM, Jaffe AS, Wetzel RD. Benefits vs the harms of automated external defibrillator use. JAMA. 2006 Jun 28;295(24):2849-50; author reply 2850. PMID 16804150
Landau WM. Pain therapy outdated. Mo Med. 2006 Jan-Feb;103(1):42. PMID 16579303
Nelson DA, Landau WM. Intrathecal methylprednisolone for postherpetic neuralgia. N Engl J Med 2001; Mar 29;344(13):1019; discussion 1021-2
Landau WM. Is cholesterol a risk factor for stroke? Cholesterol-NO. Arch Neuro 1999; 56:1521-1524
Landau WM. "Hypertonus Spasticity, Rigidity" and "Babinski's Reflex, Sign of". Encyclopedia of Neuroscience. Edited by George Adelman, Barry H. Smith, Elsevier Science BV, 1999
Landau WM. Clinical Neuromythology and Other Arguments and Essays, Pertinent and Impertinent, Futura
Publishing Company, Inc,. Armonk, NY, 1998
הערות שוליים

1 2  "William  M. Landau". Washington  University School of Medicine, department of  Neurology.
↑  Bernhard, Blythe (2017-11-02). "Dr. William Landau, former chief neurologist at Washington University, dies at 93". St. Louis Post-Dispatch. נבדק ב-2017-11-03.
ברנדברג

| --- | --- |
הר ברנדברג, מבט מדרום בשעת השקיעה
הר ברנדברג, מבט מדרום בשעת השקיעה
 מידע כללי
 גובה:  2,573 מטר
 שטח:  450 קמ"ר 
 מדינה:  נמיביה נמיביה
 מיקום:  ארונגו
 קואורדינטות:  21°08′57″S 14°34′39″E﻿ / ﻿21.149167°S 14.5775°E﻿ / -21.149167; 14.5775
  (למפת נמיביה מוגדלת) וינדהוק ואלוויס ביי סווקופמונד צואמב קיטמנסהופ אנגולה זמביה בוטסואנה דרום אפריקה האוקיינוס האטלנטי ברנדברג(למפת נמיביה רגילה) וינדהוק ואלוויס ביי סווקופמונד צואמב קיטמנסהופ אנגולה זמביה בוטסואנה דרום אפריקה האוקיינוס האטלנטי ברנדברג
 
ברנדברג (קוהקוה: Dâures; הררו: Omukuruvaro) הוא ההר הגבוה ביותר בנמיביה.
הר זה ממוקם בדמרלנד, בצפון-מערב מדבר נמיב, סמוך לחוף, ומכסה אזור של בערך 650 קמ"ר. שיא פסגתו הנקרא קוניגסטיין (Königstein; בגרמנית - "אבן המלכים") מתנשא לגובה של 2,573 מטרים מעל פני הים. ביום עם ראות טובה, הר ברנדברג יכול להיראות גם ממרחק רב. מקום היישוב הקרוב הוא הכפר יואיס, הנמצא כ-30 ק"מ מההר.
משמעות השם "ברנדברג" בשפת האפריקאנס והגרמנית הוא "הר האש", וזאת בשל הגוון הזוהר הנראה בהר על רקע השמש. שבט דמארה העניק להר את השם Dâures, שמשמעו "ההר הבוער", ואילו שבט הררו קרא להר Omukuruvaro, שמשמעו "הר האלים".
הגברת הלבנה, ברנדברג, נמיביה
הר ברנדברג משמש אתר רוחני לו חשיבות גדולה לשבטי הבושמנים. על הר ברנדברג מצויים ציורי סלע רבים. אחד המפורסמים בהם מהווה גם את האטרקציה התיירותית העיקרית במקום - ציור הסלע בשם "הגברת הלבנה", הממוקם מתחת לבליטת סלע קטנה בנקיק ציסב, לרגלי ההר. בנינק זה ישנם למעלה מ-1,000 מחסות סלע, ויותר מ-45,000 ציורי סלע. בחלקיו הגבוהים של הר ברנדברג ישנם מאות ציורי סלע נוספים.
הר ברנדברג הוא גם ביתה של צמחיית מדבר מעניינת. ניתן למצוא באזור מינים של עצים וצמחים בעלי מראה מוזר, והסיבה לכך בחלקה היא תנאי האקלים הקיצוניים באזור.
האזור אינו מיושב ופראי. כמו כן הוא גם צחיח מאוד, ומציאת מים בו היא משימה קשה מאוד עד בלתי אפשרית. בקיץ, טמפרטורות מעל 40 מעלות צלזיוס הן רגילות.
הר ברנדברג הוא מקום משכן של מגוון חיות בר. למרות שמספר בעלי-החיים הוא קטן בגלל תנאי האקלים, רוב המינים הקיימים בנמיביה מצוי גם בברנדברג. תייר המטייל באזור יוכל להיתקל הן בפיל המתגורר במדבר והן בקרנף צר-השפה הנדיר. כמו כן, פאונת העקרבאים שבברדנברג היא קרוב לוודאי העשירה ביותר בכל אפריקה הדרומית.
הברנדברג נוסף ב-3 באוקטובר 2002, כאתר מורשת עולמי של אונסקו ברשימה הנסיונית בקטגוריה המשולבת (תרבות+טבע).
Blood Sweat & Tears (שיר של BTS)

Blood Sweat & Tears (בקוריאנית: 피 땀 눈물, ביפנית: 血、汗、涙, בעברית: דם יזע ודמעות) הוא סינגל של להקת הבנים הדרום-קוריאנית BTS. הגרסה הקוריאנית של השיר פורסמה ב-10 באוקטובר 2016, כסינגל המוביל מתוך אלבום האולפן השני של הלהקה, Wings. הגרסה היפנית פורסמה ב-10 במאי 2017, כאלבום סינגל שכלל את הגרסאות היפניות של השירים "Spring Day" ו-"Not Today" כשירי צד ב'.
הפקה

"Blood Sweat & Tears" נכתב על ידי באנג סי-היוק, קים דו-הון, פידוג וחברי BTS‏ RM, שוגה וג'יי-הופ. השיר תואר כהכלאה של מוזיקת האוס, מוזיקת טראפ ומומבהטון, והושווה לסגנון המוזיקלי של ג'סטין ביבר ושל מייג'ור לייזר.
מבחינה לירית, השיר עוסק בהתמודדות עם פיתויים. ”ככל שקשה יותר לעמוד בפיתוי, כך חושבים על זה ומהססים יותר. חוסר הוודאות הזה הוא חלק מתהליך הגדילה. 'Blood Sweat & Tears' הוא שיר שמראה איך אדם חושב, בוחר וגדל,” הסביר מנהיג הלהקה RM. שוגה הוסיף כי ”השיר משדר נחישות אופטימית להשתמש בכנפיים שלנו כדי להגיע רחוק, גם אם אנחנו נתקלים בפיתויים בחיים.”
וידאו קליפים

הווידאו קליפ של הגרסה הקוריאנית של השיר פורסם בערוץ היוטיוב של ביג היט אנטרטיינמנט ב-10 באוקטובר 2016. הקליפ, שעוצב בהשראת סגנון הבארוק וספרות הדקדנס, מציג את שבעת חברי הלהקה מסיירים במוזיאון ורוקדים, ומכיל התייחסויות למיתולוגיה ולתרבות הקלאסית. בקליפ מוצגים הציורים "הקינה על איקרוס" (אנ') מאת הרברט ג'יימס דרייפר (אנ'), ו"נוף עם נפילת איקרוס" (אנ') ו"נפילת המלאכים המורדים" (אנ') של פיטר ברויגל האב, וכן ציטוט מתוך "כה אמר זרתוסטרא" מאת פרידריך ניטשה. הקליפ כלל גם קטע שבו RM מצטט קטע מתוך רומן החניכה "דמיאן" מאת הרמן הסה. קטע זה לא נכלל בגרסת האולפן של השיר. הקליפ צבר למעלה מ-6 מיליון צפיות ביוטיוב ב-24 השעות הראשונות לפרסומו והפך לקליפ הקיי-פופ הנצפה ביותר בארצות הברית באוקטובר 2016.
וידאו קליפ לגרסה היפנית של השיר הועלה לערוץ היוטיוב של Universal Japan ב-9 במאי 2017. הקליפ התרחש באותו היקום הקולנועי של הקליפים "I Need U" ו-"Run", ואופיין באווירה קודרת וסגנון פסיכדלי.
ביקורת

"Blood Sweat & Tears" דורג במקום הראשון ברשימת "50 השירים הטובים ביותר של BTS", במקום החמישי ברשימת "20 שירי הקיי-פופ הטובים ביותר של 2016", במקום השביעי ברשימת "100 שירי הקיי-פופ המובילים של העשור השני של המאה ה-21" ובמקום ה-16 ברשימת "100 שירי להקות הבנים הגדולים בכל הזמנים" של בילבורד. ‏ GQ מיקמו את השיר ברשימת שירי הקיי-פופ המובילים של העשור השני של המאה ה-21, ובחרו בו כגולת הכותרת של 2016.
הופעות חיות

BTS הופיעו עם השיר לראשונה בתוכנית המוזיקה הדרום-קוריאנית אם קאונטדאון של Mnet (אנ') ב-13 באוקטובר 2016. בשלושת הימים הבאים ביצעה הלהקה את השיר גם ב-Show! Music Core (אנ'), ‏Inkigayo (אנ') ו-Music Bank.
ב-19 בנובמבר 2016 ביצעה הלהקה את "Blood Sweat & Tears", יחד עם "Fire", בטקס פרסי המוזיקה של מלון (אנ'). ב-2 בדצמבר, הלהקה ביצעה את השיר בשידור חי בטקס פרסי המוזיקה האסייאתית של Mnet לשנת 2016.
הגרסה היפנית של "Blood Sweat & Tears" נכללה ברשימת השירים של הלהקה לסיבוב ההופעות The Wings Tour (אנ') בשנת 2017.
פרסים ומועמדויות

| שנה | פרס | קטגוריה | תוצאה | הערות |
| --- | --- | --- | --- | --- |
| 2016 | פרסי המוזיקה של Gaon | ביצוע הריקוד הטוב ביותר - להקת בנים | זכייה |  |
| 2016 | פרסי המוזיקה של Gaon | שיר השנה | מועמדות |  |
| 2017 | פרסי המוזיקה של Gaon | שיר השנה - אוקטובר | מועמדות |  |
| 2017 | פרסי המוזיקה השנתיים של Soompi | שיר השנה | זכייה |  |
מיקומי שיא

|   ‏‏‏  מצעדים ודירוגים (2016–2017)> מדינה |   ‏‏‏  מצעדים ודירוגים (2016–2017)> מצעד |   ‏‏‏  מצעדים ודירוגים (2016–2017)> מיקום שיא |   ‏‏‏  מצעדים ודירוגים (2016–2017)>  |
| --- | --- | --- | --- |
|  ארצות הברית | בילבורד הוט 100 | - |  |
|  ארצות הברית | מצעד שירי העולם הדיגיטליים | 1 |  |
|  הממלכה המאוחדת | מצעד הסינגלים הבריטי | 47 |  |
|  הפיליפינים | בילבורד הפיליפינים | 82 |  |
|  יפן | יפן הוט 100 | 18 |  |
|  ניו זילנד | המצעד הניו זילנדי הרשמי | 7 |  |
|  צרפת | SNEP | 168 |  |
|  קוריאה הדרומית | סירקל צ'ארט | 1 |  |
|  קנדה | קנדה הוט 100 | 86 |  |
|   ‏‏‏  מצעדים ודירוגים (אוקטובר 2016)> מדינה |   ‏‏‏  מצעדים ודירוגים (אוקטובר 2016)> מצעד |   ‏‏‏  מצעדים ודירוגים (אוקטובר 2016)> מיקום שיא |   ‏‏‏  מצעדים ודירוגים (אוקטובר 2016)>  |
| --- | --- | --- | --- |
|  קוריאה הדרומית | סירקל צ'ארט | 6 |  |
|   ‏‏‏  מצעדי סוף שנה (2016)> מדינה |   ‏‏‏  מצעדי סוף שנה (2016)> מצעד |   ‏‏‏  מצעדי סוף שנה (2016)> מיקום שיא |   ‏‏‏  מצעדי סוף שנה (2016)>  |
| --- | --- | --- | --- |
|  קוריאה הדרומית | סירקל צ'ארט | 91 |  |
|   ‏‏‏  מצעדי סוף שנה (2017)> מדינה |   ‏‏‏  מצעדי סוף שנה (2017)> מצעד |   ‏‏‏  מצעדי סוף שנה (2017)> מיקום שיא |   ‏‏‏  מצעדי סוף שנה (2017)>  |
| --- | --- | --- | --- |
|  יפן | יפן הוט 100 | 27 |  |
|  קוריאה הדרומית | סירקל צ'ארט | 73 |  |
נתוני מכירות

| מקום | תארים | מכירות |
| --- | --- | --- |
| יפן (RIAJ) | פלטינה | 310,276 |
| הממלכה המאוחדת (BPI) | כסף | 200,000  |
סטרימינג
| יפן (RIAJ) | זהב | 30,000,000 † |
| יפן (RIAJ) ‏血、汗、涙 (גרסה יפנית) | כסף | 30,000,000 † |
 מכירות + הזרמת מדיה בלבד † הזרמת מדיה בלבד
הערות שוליים

1 2  Tamar Herman, BTS Soar to New Heights With ‘Blood Sweat & Tears’: Listen, Billboard, ‏1 בספטמבר 2016
1 2  Condé Nast, The game-changers from a decade of K-pop, British GQ, ‏2019-12-20 (באנגלית בריטית)
↑  ג'ף בנג'מין, BTS Embrace the Dark in 'Blood Sweat & Tears': Watch the Stunning Video, fuse, ‏10 באוקטובר 2016 (באנגלית)
↑  BTS talk about 'WINGS', the lead-up to its release, & their hopes in new interview, SBS PopAsia, ‏2016-10-11 (באנגלית)
1 2  Riddhi Chakraborty, BTS' 10 Most Iconic Story-Led Music Videos, Rolling Stone India, ‏5 בינואר 2020
↑  Aref Omar, OMG! Korean hip hop group BTS has every K-pop fan wanting to be their BFF, New Straits Times, ‏5 בספטמבר 2016
↑  Jeff Benjamin, Most Viewed K-Pop Videos in America, Around the World: October 2016, Billboard, ‏2 באוקטובר 2016
↑  Billboard Staff, BTS’ 50 Best Songs: Critics’ Picks, Billboard, ‏2 במאי 2018
↑  ג'ף בנג'מין, 20 Best K-Pop Songs of 2016: Critic’s Picks, Billboard, ‏22 בדצמבר 2016
↑  Billboard Staff, The 100 Greatest K-Pop Songs of the 2010s: Staff List, Billboard, ‏25 בנובמבר 2019
↑  Billboard Staff, Billboard Staff, The 100 Greatest Boy Band Songs of All Time: Critics’ Picks, Billboard, ‏2018-04-23 (באנגלית אמריקאית)
↑  Tamar Herman, 8 Can’t-Miss Performances From the Mnet Asian Music Awards, Billboard, ‏5 בנובמבר 2016
↑  Billboard Japan, BTS Sells Out First Japanese Dome Concerts in Osaka, Billboard, ‏3 בספטמבר 2017
↑  TeamSOOMPI, Announcing The Results Of The 12th Annual Soompi Awards!, Soompi, ‏3 בפברואר 2017
↑  BillboardPH Hot 100 - August 7 - Billboard Philippines, web.archive.org, ‏2017-10-16
1 2 3  הגרסה היפנית
↑  gaon chart, web.archive.org, ‏2016-12-20
↑  BTS - Chart history | Billboard, web.archive.org, ‏2016-11-01
| --- | --- |
בקרת זהויות :  MusicBrainz release group: 187fb531-6ba3-43ef-95d3-9307f2da2e9b 
הציור "נפילת המלאכים המורדים" מאת פיטר ברויגל, שמופיע בשתי הגרסאות של הקליפ
חברי BTS ג'ונגקוק, V ו-RM מבצעים את "Blood Sweat & Tears" בטקס פרסי המוזיקה של מלון.
ג'ורג' הנרי ויליאמס

ג'ורג' הנרי ויליאמס (באנגלית: George Henry Williams;‏ 26 במרץ 1823 –  4 באפריל 1910) היה שופט ופוליטיקאי אמריקאי. הוא כיהן כנשיא בית המשפט העליון של אורגון, היה התובע הכללי של ארצות הברית ונבחר כסנאטור מטעם אורגון. כסנאטור, ניסח ויליאמס ותמך בחקיקה שאפשרה לצבא ארצות הברית להיות מועסק בתהליך השיקום במדינות הדרום כדי לאפשר את קיומו של תהליך מסודר של קבלתן בחזרה לאיחוד. ויליאמס היה חבר הקבינט הראשון שהגיע ממדינה השוכנת על החוף המערבי. כתובע הכללי בממשלו של יוליסס ס. גרנט הוא המשיך את ההעמדות לדין של שהובילו לחיסול פעילותו של ארגון הקו קלוקס קלאן. הוא עמד בפני אתגרים במערכות הבחירות השנויות במחלוקת במדינות הדרום. הנשיא גרנט ויליאמס העניקו הכרה חוקית לפ.ב.ס פינצ'בק שהיה האפרו-אמריקאי הראשון שנבחר כמושל מדינה בארצות הברית. ויליאמס קבע של"וירג'יניוס", ספינת תותחים שנלכדה על ידי ספרד בתקרית וירג'יניוס (אנ'), לא הייתה הזכות להניף את דגל ארצות הברית. עם זאת, הוא טען שלספרד לא הייתה הזכות להוציא להורג את אנשי הצוות האמריקאים של הספינה. ויליאמס מונה על ידי הנשיא גרנט כשופט בבית המשפט העליון של ארצות הברית, אך המינוי לא אושר על ידי הסנאט, בעיקר בשל העובדה שויליאמס הדיח את אדיסון קרנדל גיבס מתפקיד התובע הפדרלי באורגון.
ב-1875 התפטר ויליאמס מתפקידו כתובע הכללי על רקע המחלוקת על התשלומים שקיבלה לכאורה אשתו מחברת הסחר "פראט ובוייד" כדי שהוא יסגור תיק משפטי שנוהל נגדם במחלקת המשפטים. לאחר התפטרותו השתתף ויליאמס בספירת הקולות בפלורידה עבור רתרפורד הייז ביישוב המחלוקת בנוגע לבחירות לנשיאות של 1876. הוא שב לאורגון, חידש את עיסוקו בעריכת דין ובשנים 1902–1905 הוא כיהן כראש עיריית פורטלנד. בעת כהונתו כראש העיר, הוא הואשם על כך שלא כפה את חוקי ההגבלה של ההימורים. הוא זוכה והמשיך לכהן כראש העיר עד תום כהונתו. ב-28 במאי 1905 הוא נשא נאום בטקס פתיחת התערוכה לציון מאה שנה למשלחת לואיס וקלארק.
ראשית חייו

ג'ורג' הנרי ויליאמס נולד בניו לבנון שבאפסטייט ניו יורק. כאשר היה בגיל צעיר, עברה משפחתו למחוז אונונדאגה, שם הוא התחנך בבתי ספר ציבוריים ופרטיים, כולל באקדמיית פומפיי. הוא לא למד בקולג'. הוא למד משפטים בהדרכתו של דניאל סקוט וב-1844, בגיל 21, הוא התקבל ללשכת עורכי הדין. באותה שנה עבר ויליאמס מערבה והחל לעסוק בעריכת דין בטריטוריית איווה. לאחר שאיווה התקבלה כמדינה בארצות הברית, נבחר ויליאמס ב-1847 כשופט מחוזי ושימש בתפקיד עד 1852. ב-1853 ההוא מונה על ידי הנשיא פרנקלין פירס כנשיא בית המשפט העליון של טריטוריית אורגון. ב-1857, בוועידה החוקתית של אורגון, טען ויליאמס שהעבדות צריכה להיות חוקית באורגון כתנאי לקבלתה כמדינה. הוא ניסה לקדם ללא הצלחה החלטה שרכושן של נשים לא יהיו קשור לחובותיהם של בעליהם.
בשנותיו הראשונות של בית המשפט העליון של אורגון, שימשו שלושת שופטיו גם כשופטים נודדים בדרג של בית משפט לתביעות. כנשיא בית משפט זה, ישב ויליאמס בראש ההרכב בתיק "הולמס נגד פורד" (Holmes v. Ford), שבו שוחררה משפחת עבדים בשל העובדה שהעבדות לא הייתה חוקית בטריטוריה. ויליאמס המשיך לכהן בבית המשפט עד התפטרותו ב-1858. הוא עבר לפורטלנד, שם הוא חידש את עיסוקו בעריכת דין.
ויליאמס, שהיה מזוהה עם המפלגה הדמוקרטית, תמך בסטיבן דאגלס בבחירות לנשיאות של 1860. הוא השתתף בוועידת האיחוד של אורגון ב-1862, שם הוא התנגד לעבדות והיה יושב ראש ועדת הבחירות של הוועידה.
סנאטור

ב-1864 העביר ויליאמס את שיוכו הפוליטי למפלגה הרפובליקנית ונבחר מטעמה לסנאט של ארצות הברית. הוא כיהן בסנאט תקופת כהונה אחת מ-1865 ועד 1871. ב-1865 מונה ויליאמס, שנמנה עם האגף הראדיקלי של המפלגה, כחבר בוועדת הכספים של הסנאט ובוועדה המשותפת לתוכנית השיקום. ב-1866 ניסח ויליאמס את חוק הקביעות במשרה (אנ'), שעבר בקונגרס על אף הווטו של הנשיא אנדרו ג'ונסון. חוק זה הגביל את סמכות הנשיא לפטר את חברי הקבינט. החוק היה חיוני עבור המפלגה הרפובליקנית, ומנע את פיטוריהם של רפובליקנים שמונו למשרות בכל רחבי ארצות הברית. ב-1867 ניסח ויליאמס את חוק השיקום הצבאי, שגם עבר בקונגרס על אף הווטו של ג'ונסון. חוק זה אישר את סמכות המשטר הצבאי בדרום והשיב את מדינות הדרום לחיק האיחוד באופן שקט ושליו תוך שימוש בכוח הצבאי. ב-1868 הצביעו ויליאמס ועמיתו הסנאטור השני מאורגון, הנרי ו. קרובט, בעד הדחתו של הנשיא ג'ונסון. במשפט ההדחה זוכה ג'ונסון על חודו של קול אחד. בבחירות של 1870 הובס ויליאמס ולא נבחר לכהונה נוספת בסנאט.
חבר בוועדה העליונה המשותפת

ב-1871 מינה הנשיא יוליסס ס. גרנט את ויליאמס כאחד מששת החברים האמריקאים של הוועדה המשותפת לדיון בהסכם עם בריטניה על תביעות אלבמה (אנ') והגבול הצפון-המערבי בין ארצות הברית לקנדה. שישה נציגים נוספים נבחרו לייצג את האינטרסים הבריטים והקנדים ובסך הכל מנתה הוועדה 12 חברים. ויליאמס נבחר לצוות האמריקאי של הוועדה בשל ניסיונו באזור הפסיפיק נורת' וסט והוכיח את עצמו כחבר יעיל בוועדה. בנוסף ליישוב תביעות אלבמה נגד בריטניה על כך שאפשרה לספינות של הקונפדרציה להיות חמושות כאשר עגנו בנמלים בריטים, דנה הוועדה על הגבול הצפון-מערבי של ארצות הברית שעבר דרך מצר רוסריו. ארצות הברית שאפה שהגבול יעבור דרך מצר הארו, ובכל אופן, סוגיה זו הפכה לסוגיה מתמשכת בין ארצות הברית, בריטניה וקנדה. לבסוף החליטה הוועדה שוילהלם הראשון, קיסר גרמניה ישמש כבורר בשאלת הגבול. ויליאמס הצליח לשכנע את חברי הוועדה שהקיסר יצטרך לפרש פירוש צר את ההסכם שנחתם ב-1846 ושהגבול יוגדר על פי המצר שהיה בשימוש הרחב ביותר, מצר הארו. בזכות מאמציו של ויליאמס, בחר הקיסר בסופו של דבר במצר הארו כגבול הבינלאומי הצפון-מערבי בין ארצות הברית לבין קנדה וארצות הברית קיבלה את השליטה על איי סן חואן.
התובע הכללי של ארצות הברית

בדצמבר 1871 מינה הנשיא גרנט את ויליאמס כתובע הכללי של ארצות הברית. בתפקיד זה הוא כיהן עד 1875. מינויו נועד לספק את דרישותיהם של הפוליטיקאים מהחוף המערבי שהאזור ייוצג בקבינט. מדיניות השיקום של גרנט הופעלה בעיקר באמצעות מחלקת המשפטים של ארצות הברית בראשותו של ויליאמס ונתמכה על ידי מזכיר המלחמה ויליאם בלקנאפ.
התובע הכללי של ארצות הברית > רדיפת הקו קלוקס קלאן

ויליאמס המשיך כתובע הכללי ליישם את מדיניות העמדתם לדין של חברי הקו קלוקס קלאן עד דצמבר 1872, כאשר הוא החל לנקוט במדיניות סלחנית יותר כלפי הדרום. מחלקת המשפטים הייתה שרויה בעומס תיקים נגד הארגון ולא עמד לרשותה כוח האדם כדי לנהל ביעילות את כולם. עד אביב 1873 סיים ויליאמס לנהל את תיקי התביעה שנותרו. הוא האמין שהמשך ניהול המשפטים נגד חברי הארגון אינו נחוץ והוא היה מודאג מהתגובה הציבורית השלילית של המשפטים. דיכוי הקו קלוקס קלאן הוביל למפנה של האפרו-אמריקאים בקלפיות בכל רחבי הדרום וגרנט נבחר מחדש בין השאר בשל הצבעתם הגורפת עבורו.
התובע הכללי של ארצות הברית > הסיור בדרום

במהלך הבחירות לנשיאות של 1872 סייר ויליאמס במדינות הדרום כדי לקדם את מדיניות השיקום של גרנט באמצעות נאומים פומביים. הערים הראשיות בהן הוא ביקר ונאם כללו את ריצ'מונד, וירג'יניה, סוואנה, ג'ורג'יה וצ'ארלסטון, קרוליינה הדרומית. בזכות מאמציו של ויליאמס, הצביעו רבות ממדינות הדרום עבור גרנט, כולל וירג'יניה, קרוליינה הדרומית וארקנסו. הייתה זו הפעם האחרונה שהרפובליקנים זכו בניצחון בדרום לאחר הדמוקרטים השיגו את השליטה בדרום ב-1877, במהלך שנודע בשם "הדרום המוצק" (Solid South). אף מועמד רפובליקני לנשיאות לא ינצח במדינות הקונפדרציה לשעבר באף מערכת בחירות לנשיאות עד ניצחונו של וורן הרדינג בבחירות של 1920 בטנסי והמפלגה הדמוקרטית השיגה רוב במדינות הדרום בכל מערכות הבחירות לנשיאות עד לתמיכת המפלגה בתנועה האפרו-אמריקאית לזכויות האזרח, שגרמה לעריקת רוב המצביעים הלבנים בבחירות לנשיאות של 1968.
התובע הכללי של ארצות הברית > הבחירות באלבמה ב-1872

כאשר התעוררו עימותים בבחירות המדינתיות של אלבמה ב-1872, הן הדמוקרטים והן הרפובליקנים במדינה עתרו לויליאמס שיישב את המחלוקת. הנשיא גרנט ויליאמס קיימו התייעצות יסודית כדי לפתור את המשבר הפוליטי הממושך באלבמה. ב-12 בדצמבר 1872 יישבו השניים בדרכי שלום את המחלוקת על הבחירות במדינה בין הדמוקרטים לבין הרפובליקנים באמצעות הוצאת חמש החלטות עבור המושל דייוויד פ. לואיס. לואיס ובית המחוקקים המדינתי שהיה בשליטת הרפובליקנים הסכימו לחמש ההחלטות שכללו מינוי נציגים משתי המפלגות לספירת הקולות השנויים במחלקות במחוז מרנגו. ויליאמס עמד על כך שבית המחוקקים המכהן יתפטר ושהבניין שלו יפונה לפני שהמחלוקת על הבחירות תיפתר. הוא גם פינה את הסנאט של המדינה כאשר נוהל תהליך לפתרון המחלוקת על הבחירות לסנאט. בנוסף למשבר הבחירות, דאג ויליאמס לפיצוי יומי למחזיקי המשרות.
התובע הכללי של ארצות הברית > הבחירות בלואיזיאנה ב-1872

במהלך הבחירות של 1872, הייתה לואיזיאנה שקועה במהומה פוליטית, כאשר שני פלגים יריבים התחרו על השליטה בבית המחוקקים של המדינה. הדמוקרט ג'ון ד. מק'הנרי והרפובליקני ויליאם פיט קלוג טענו שניהם לניצחון בחירות למשרת מושל המדינה. שתי המפלגות היו שקועות בהאשמות על זיופים בבחירות. הכוחות הפדרליים בפיקודו של ויליאם ה. אמורי, שהיו אחראים על מחלקת המפרץ, שמרו על הסדר במהלך הבחירות ומיד אחריהן. ב-3 בדצמבר קבע ויליאמס, לבקשתו של קלוג, שהנשיא גרנט יאכוף כל החלטה של בתי המשפט המחוזיים. לאחר שוועדות הבחירות לא הצליחו להגיע לידי החלטה, פסק השופט הפדרלי אדמונד ה. דארל שקלוג הוא המנצח בבחירות.
בינתיים, ב-9 בדצמבר, מרשל ארצות הברית סטיבן פקארד, שהיה מזוהה עם חבורת בית המכס של ניו אורלינס בהנהגת גיסו של הנשיא גרנט, ג'יימס פ. קייסי, בחר בבית מחוקקים שהדיח את המושל המכהן הנרי קליי וורמות' ומינה את פ.ב.ס פינצ'בק, תומך של קלוג, כמושל הראשון במדינה כלשהי של ארצות הברית ממוצא אפרו-אמריקאי. ב-14 בדצמבר הודיע ויליאמס לוורמות' שהנשיא גרנט הכיר בקלוג כמושל הנבחר בעל הזכות החוקית של לואיזיאנה. בחירות אלו הכעיסו מאוד את הסיעה של מק'הנרי, שהאמין שהנשיא גרנט והתובע הכללי ויליאמס נקטו בצד בבחירות המדינתיות. ב-16 בדצמבר אישר ויליאמס מחדש את בחירתו של קלוג בפינצ'בק כמושל לואיזיאנה והכיר בניצחונם של מועמדים רפובליקנים אחרים ואלקטורים לנשיאות.
התובע הכללי של ארצות הברית > תקרית וירג'יניוס

באוקטובר 1873 נלכדה ספינת תותחים של פריבטירים שהניפה את דגל ארצות הברית, "וירג'יניוס", שהייתה בבעלות חשאית של מורדים קובנים במהלך מלחמת עשר השנים, על ידי ספינות מלחמה ספרדיות. בנובמבר נשפטו 53 מאנשי הצוות, כולל אמריקאים ובריטים, והוצאו להורג על ידי שכיר החרב הספרדי, חואן ד. בוריאל, בסנטיאגו דה קובה. ב-17 בדצמבר הוחזרה הווירג'יניוס לצי ארצות הברית על פי הסכם בין ארצות הברית לבין ספרד. באותו היום, לאחר חקירה של מחלקת המשפטים, קבע ויליאמס שהווירג'יניוס נרכשה במהלכי הונאה ולא הייתה לה הזכות החוקית להניף את הדגל האמריקאי, אך הוא טען שלספרדים לא הייתה הזכות ללכוד אותה במים בינלאומיים ולהוציא להורג אנשי צוות אמריקאים, זאת בשל העובדה שרק לארצות הברית הייתה הזכות לחקור אם הווירג'יניוס הייתה רשומה באופן חוקי בניו יורק. קביעתו של ויליאמס על הבעלות של הספינה הייתה תערובת של "העמדת פנים, חוקיות ואחיזת עיניים". לאחר משא ומתן, 91 אנשי צוות הוחזרו לניו יורק, ומשפחותיהם של האמריקאים שהוצאו להורג פוצו על ידי ספרד ב-1875 בסכום 80,000 דולר.